Рәйсә апайға хас был күркәм сифатты психологтар, руссанан туранан-тура тәржемә иткәндә, «эшмәкәр һөйөүгә һәләт» тип атай. Йәғни, яратыуың эшең аша ғәмәлгә аша. Ғөмүмән, Рәйсә апай менән тығыҙ аралашып йәшәгән йылдар дауамында уға хас булған яратыуҙың – тормошто, кешеләрҙе, йәнтөйәкте – күп яҡлы булғанын тойомланым. Бер нәмәне абайланым: Рәйсә апай янында үҙеңдән саҡ ҡына булһа ла һәйбәтерәк булғы килә, гүйә, һыныңды турайтыбыраҡ, башыңды ҡалҡытыбыраҡ ҡына ла түгел, аяҡ ослаңҡырап китәһең... Был уның яратыуының талапсан, күңел бизмәндәренең ғәҙел булыуынан киләлер. Уның тәрәнлегенә – тәрәнлек, аҡылына – зирәклек, игелегенә яҡшылыҡ менән яуап бирергә тырышаһың. Рәйсә апайҙың бәхетле, татыу ғаилә тормошоноң сере лә шунда, ахыры. Ире Зәки ағай Ҡыуатов хәстәрлекле атай, тоғро юлдаш, ғалим – физика-математика фәндәре кандидаты, оҙаҡ йылдар Башҡорт дәүләт университетында студенттарға белем бирә. Улы Азамат менән ҡыҙы Сәлимә лә тормошта үҙҙәренең урынын тапты, матур ғаилә ҡорҙо. Балаңды яратырға өйрәтеү – әсәйҙең бурысы. Ғаиләм, балаларым тип йәнен фиҙа ҡылырға әҙер булған йәндең – ә бындай яратыуҙы күтәреү еңелдән түгел – улы менән ҡыҙына дөрөҫ тәрбиә биреүен уларҙың үҙҙәренең дә татыу, бәхетле ғаилә ҡороуҙары дәлилләй. Килене менән кейәүе, ейән-ейәнсәрҙәре лә Рәйсә апай өсөн өҙөлөп тора, үҙҙәре кисергән рәхәтлектәрҙе уның да кисереүен, үҙҙәре күргән матур урындарҙы уның да күреүен теләй. Шул арҡала Рәйсә апай һуңғы йылдарҙа ғына ла Германияға, Францияға сәфәр ҡылды, Төркиәлә, Мысырҙа ял итеп ҡайтты.